《依韵和酬用晦上人见题所居》
宋代·魏野

陋巷西邻召伯祠，入城流水透疏篱。
雨来石室琴先觉，春去松庭鹤不知。
薜荔交加侵瓮牖，莓苔斑驳绕盆池。
草堂近日犹增价，添得汤休两首诗。

作者简介：（960—1020）陕州陕县人，字仲先，号草堂居士。不求仕进，自筑草堂，弹琴赋诗其中。真宗大中祥符四年，帝祀汾阴，与表兄李渎同被举荐，上表以病辞，诏州县常加存抚。与王旦、寇准友善，常往来酬唱。为诗精苦，有唐人风格，多警策句。有《东观集》、《草堂集》。